CELEX: 32021D0924
Language: sk
Date: 2021-06-03 00:00:00
Title: Rozhodnutie Rady (EÚ) 2021/924 z 3. júna 2021 o pozícii, ktorá sa má v mene Európskej únie prijať v Medzinárodnej rade pre kakao, pokiaľ ide o predĺženie platnosti Medzinárodnej dohody o kakau z roku 2010

9.6.2021   
               
               
                  SK
               
               
                  Úradný vestník Európskej únie
               
               
                  L 203/8
               
            
         ROZHODNUTIE RADY (EÚ) 2021/924
         z 3. júna 2021
         o pozícii, ktorá sa má v mene Európskej únie prijať v Medzinárodnej rade pre kakao, pokiaľ ide o predĺženie platnosti Medzinárodnej dohody o kakau z roku 2010
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s jej článkom 218 ods. 9,
         so zreteľom na návrh Európskej komisie,
         keďže:
         
                     (1)
                  
                  
                     Únia uzavrela Medzinárodnú dohodu o kakau z roku 2010 (ďalej len „dohoda“) rozhodnutím Rady 2012/189/EÚ (1) a dohoda nadobudla platnosť 1. októbra 2012.
                  
               
                     (2)
                  
                  
                     Podľa článku 62 ods. 1 dohody zostáva dohoda v platnosti do 30. septembra 2022, pokiaľ sa jej platnosť nepredĺži.
                  
               
                     (3)
                  
                  
                     Podľa článku 7 ods. 1 dohody Medzinárodná rada pre kakao (ďalej len „rada ICCO“) zriadená v rámci Medzinárodnej organizácie pre kakao má uplatňovať všetky právomoci a vykonávať alebo zabezpečovať výkon všetkých funkcií, ktoré sú nevyhnutné na vykonávanie výslovných ustanovení dohody. Podľa článku 62 ods. 4 dohody môže rada ICCO prijať rozhodnutie o predĺžení platnosti dohody po jej súčasnom dátume uplynutia platnosti o dve po sebe idúce obdobia, z ktorých však žiadne nesmie presiahnuť dva kakaové roky, t. j. do 30. septembra 2024 v prípade prvého obdobia a do 30. septembra 2026 v prípade druhého obdobia.
                  
               
                     (4)
                  
                  
                     Rada ICCO má prijať rozhodnutie o predĺžení platnosti dohody v nadväznosti na svoje 103. zasadnutie z 22. a 23. apríla 2021.
                  
               
                     (5)
                  
                  
                     Je vhodné stanoviť pozíciu, ktorá sa má v mene Únie prijať v rade ICCO, keďže rozhodnutie rady ICCO, pokiaľ ide o predĺženie platnosti dohody, bude pre Úniu záväzné.
                  
               
                     (6)
                  
                  
                     Je v záujme Únie, aby platnosť dohody bola predĺžená a aby Únia zostala jej zmluvnou stranou, vzhľadom na význam odvetvia kakaa pre viaceré členské štáty a pre hospodárstvo Únie.
                  
               
                     (7)
                  
                  
                     Predĺženie platnosti dohody najviac o štyri roky by malo poskytnúť členom rady ICCO primeraný čas na vykonanie podstatnej revízie dohody so zameraním sa na modernizáciu a zjednodušenie dohody,
                  
               PRIJALA TOTO ROZHODNUTIE:
         
            Článok 1
            Pozícia, ktorá sa má v mene Únie prijať v Medzinárodnej rade pre kakao zriadenej v rámci Medzinárodnej organizácie pre kakao, pokiaľ ide o predĺženie platnosti Medzinárodnej dohody o kakau z roku 2010, je hlasovať za jej predĺženie o dve po sebe idúce obdobia, z ktorých žiadne nesmie presiahnuť dva kakaové roky, t. j. do 30. septembra 2024 v prípade prvého obdobia a do 30. septembra 2026 v prípade druhého obdobia.
         
         
            Článok 2
            Toto rozhodnutie nadobúda účinnosť dňom jeho prijatia.
         
         
            V Luxemburgu 3. júna 2021
            
               
                  Za Radu
               
               
                  predseda
               
               P. N. SANTOS
            
         
         
            (1)  Rozhodnutie Rady 2012/189/EÚ z 26. marca 2012 o uzavretí Medzinárodnej dohody o kakau z roku 2010 (Ú. v. EÚ L 102, 12.4.2012, s. 1).